Perak bincang penstrukturan gaji
PERASATUAN Bola Sepak
Perak (PAFA) akan berunding dengan pegawai dan pemain dalam masa terdekat
berkaitan penstrukturan semula gaji susulan wabak Covid-19 yang
mengakibatkan Liga Malaysia (Liga-M) 2020 ditangguhkan. Setiausaha Kehormat
PAFA, Mohamad Azlin Mohamad Nadzri berkata, ketika ini gaji pegawai dan
pemain masih dibayar mengikut kontrak yang dipersetujui sebelum Liga Super
bermula pada 28 Februari lepas. “Kita belum lagi
maklumkan kepada pegawai dan pemain, kita baru di peringkat untuk panggil
mereka bagi membincang perkara ini. Saya harap situasi menang-menang akan dapat
memuaskan hati semua pihak,” katanya. Beliau berkata, jika
rundingan berkenaan berjaya ia sedikit sebanyak akan meringankan beban kewangan
yang ditanggung PAFA. “Saya difahamkan
bukan kita sahaja yang agak terbeban (kewangan) malah boleh dikatakan semua
persatuan bola sepak di Malaysia juga terjejas disebabkan penangguhan
liga,” katanya.  Dalam pada itu,
Mohamad Azlin menyambut baik cadangan Liga Bola Sepak Malaysia (MFL) yang
merancang untuk meneruskan kempen Liga-M 2020 mulai 1 September hadapan.  Beliau berkata,
penetapan jadual baharu itu tidak menimbulkan sebarang masalah kepada pihak
pengurusan dan pemain dalam mempersiapkan pasukan setelah aksi liga
tertangguh sejak 16 Mac lepas.  Pada 1 Mei lepas,
MFL dilapor merancang untuk meneruskan aksi Liga Super dan Liga
Perdana mulai     1 hingga 27 September  hadapan menerusi format separuh liga
sahaja.  Piala Malaysia pula akan
berlangsung dari 17 Oktober  hingga 7 November
hadapan tanpa melibatkan saingan peringkat kumpulan manakala Piala FA dan Piala
Cabaran dibatalkan. -Bernama 
See author's posts
